റവ. ഡോ. ഐസക്ക് പറപ്പള്ളില് തിരുവല്ല അതിരൂപത വികാരി ജനറാള് തിരുവല്ല: മലങ്കര കത്തോലിക്കാ സഭ തിരുവല്ല അതിരൂപതയുടെ മുഖ്യ വികാരി ജനറാളായി റവ. ഡോ. ഐസക്ക് പറപ്പള്ളില് നിയമിതനായി. ഇന്ന് ഉച്ചകഴിഞ്ഞ് മൂന്നിനു തിരുവല്ല മേരിഗിരി അരമന ചാപ്പലില് ആര്ച്ച്ബിഷപ് തോമസ് മാര് കൂറിലോസിന്റെ മുഖ്യകാര്മികത്വത്തില് നടക്കുന്ന ശുശ്രൂഷയില് മുഖ്യവികാരി ജനറാള് സ്ഥാനം അദ്ദേഹം ഏറ്റെടുക്കും.തിരുവല്ല അതിരൂപതയുടെ പതിനഞ്ചാമത് വികാരി ജനറാളായിട്ടാണ് റവ. ഡോ. ഐസക്ക് പറപ്പള്ളില് നിയമിതനായത്. കടമാന്കുളം പറപ്പള്ളില് പരേതനായ പി.ജെ. ഇടിച്ചാണ്ടിയുടെയും ശോശാമ്മയുടെയും രണ്ടാമത്തെ മകനാണ്. നാല് സഹോദരങ്ങള്. 1990ല് ഗീവര്ഗീസ് മാര് തിമോത്തിയോസ് മെത്രാപ്പോലീത്തായില്നിന്നും വൈദിക പട്ടം സ്വീകരിച്ചു. തിരുവല്ല അതിരൂപതയിലെ നിരവധി ഇടവകകളില് വികാരിയായിരുന്നു. തിരുവല്ല സെന്റ് ജോണ്സ് മെത്രാപ്പോലീത്തന് കത്തീഡ്രല് വികാരിയായിരിക്കെയാണ് പുതിയ നിയമനം. ആലുവ സെമിനാരിയില്നിന്നും ദൈവശാസ്ത്രം പൂര്ത്തിയാക്കിയ ഫാ. ഐസക്ക് പറപ്പള്ളില് റോമിലെ പൊന്തിഫിക്കല് ഇന്സ്റ്റിറ്റ്യൂട്ടില്നിന്ന് ആരാധനക്രമ ദൈവശാസ്ത്രത്തില് ഡോക്ടറേറ്റ് നേടി. തിരുവല്ല അതിരൂപത ചാന്സലര്, തിരുവല്ല മാക്ഫാസ്റ്റ് കോളജ് മാനേജര്, ചെങ്ങരൂര് മിക്ഫാസ്റ്റ് കോളജ് ഡയറക്ടര്, അതിരൂപത മതബോധന സയറക്ടര്, മല്ലപ്പള്ളി എഫേത്ത ഡയറക്ടര്, ഐക്യദീപം ചീഫ് എഡിറ്റര്, എംസിവൈഎം ജോയിന്റ് ഡയറക്ടര്, കോട്ടൂര് ആര്ച്ച്ബിഷപ് ബനഡിക്ട് മാര് ഗ്രിഗോറിയോസ് സ്കൂള് മാനേജര്, മല്ലപ്പള്ളി സെന്റ് ജോസഫ്സ് ഐടിസി ഡയറക്ടര്, സിനഡ് ലിറ്റര്ജിക്കല് കമ്മീഷന് സെക്രട്ടറി, മലങ്കര മേജര് സെമിനാരി വൈസ് റെക്ടര്, വിസിറ്റിംഗ് പ്രഫസര് തുടങ്ങിയ തസ്തികകളില് സേവനമനുഷ്ഠിച്ചിട്ടുണ്ട്.